钦定古今图书集成/理学汇编/学行典/第293卷 > 荀子 > 《儒效篇》
## 钦定古今图书集成/理学汇编/学行典/第293卷 > 荀子 > 《儒效篇》

“人，积耨耕而为农夫，积斲削而为工匠，积反货而为
商贾，积礼义而为君子。工匠之子，莫不继事，而都国
之民，安习其服，居楚而楚，居越而越，居夏而夏，是非
天性也，积靡使然也。”故人知谨注错，慎习俗，大积靡，
则为君子矣；纵情性而不足问学，则为小人矣；为君
子则常安荣矣；为小人则常危辱矣。凡人莫不欲安
荣而恶危辱，故惟君子为能得其所好，小人则日徼
其所恶。《诗》曰：“维此良人，弗求弗迪。维彼忍心，是顾是
复。民之贪乱，宁为荼毒。”此之谓也。